ANC se swak vertoning: ‘Ons hoor kiesers hard en duidelik’(Argieffoto) Die afgelope plaaslike verkiesings was een van die moeilikste verkiesings nog vir die ANC en die lae kiesersopkoms in plekke waar die party gewoonlik goed vaar, is ŉ duidelike ondubbelsinnige boodskap van die kiesers af. “Mense is teleurgesteld in die ANC oor die stadige vordering om plaaslike regerings reg te ruk, om volgehoue basiese dienste van gehalte te verseker en om korrupsie en hebsug te takel,” het die party in ŉ verklaring gesê. Die ANC meen die lae kiesersopkoms kan gedeeltelik toegeskryf word aan onder meer Covid-19, gure weer op sommige plekke op verkiesingsdag, die feit dat stemdag op ŉ Maandag was, logistieke kwessies, asook beurtkrag wat verkiesingsdag voorafgegaan het. Die party meen hy het die boodskap vanaf kiesers “hard en duidelik” gehoor en dat hy meer vasberade as ooit tevore is om beter te wees en beter te vaar. “Ons is vasbeslote om dienslewering en aanspreeklikheid te verbeter.” Swakste vertoning nog Die ANC gaan heel moontlik sy grootste nederlaag sedert 1994 by die stembus ly, met sy steun wat na verwagting tot onder 50% in die afgelope verkiesing sal daal. “Die uitslae en die kiesersopkoms is ŉ boodskap aan ons beweging om ons reg te ruk. As daar na die geheelbeeld gekyk word wat uit die voltooide resultate na vore kom, behou die ANC sy nasionale voetspoor. Ons bly ook die leidende party nasionaal en in die meerderheid distrikte en munisipaliteite.” Oor koalisies Die voorlopige uitslae dui daarop dat koalisieregering in talle groot stede en dorpe nodig sal wees aangesien geen partye tot dusver hier ŉ volstrekte meerderheid gekry het nie. Volgens die ANC is koalisies en samewerking met ander politieke partye egter niks nuuts nie en doen hy dit al sedert 1994. “Die ANC se benadering tot koalisies bly gegrond op beginsels, nie wenslikheid nie, en word gelei deur die gees, mandaat en belange van die kiesers. “Ons bly verbind tot eenheid bou en die bevordering van samewerking met partye wat daartoe verbind is om werklik nierassige, nieseksistiese en verenigde plaaslike regerings te bevorder.” Onlangse ervarings met ŉ aantal koalisies was volgens die ANC egter nie positief nie. Die meeste van die koalisies, wat deur opposisiepartye gelei is, was slordig en morsig en daarop gemik om mag as ŉ doel op sigself te verkry, meen die party. “Dit het gelei tot onstabiele en selfdienende ‘huwelike van ongerief’.” Om hierdie soort politieke en administratiewe onstabiliteit te vermy, sal die ANC moontlikhede met eendersdenkende partye oorweeg. Dit sluit in die bevestiging van die beginsel wat in baie lande aanvaar word, dat die party wat die meeste stemme in ŉ gegewe verkiesing kry die eerste geleentheid gebied moet word om ŉ koalisieregering te stig, wat sodoende ŉ onbehoorlike geskarrel om mag versag. Volgens die party sal sy nasionale werkkomitee (NWK) vergader om sy benadering tot koalisies en samewerking te finaliseer. “Die ANC bly vasberade op sy pad van vernuwing, ongeag die probleme of terugslae.”